Source: http://neacsum.blogspot.ro/2017/02/
Timestamp: 2018-01-17 18:04:40+00:00

Document:
MARIN NEACSU: februarie 2017
Cred că suntem singura ţară din lume unde orice s-ar importa va purta ștampila importatorului. Era de mult o poveste cu un fel de concurs internaţional gen „meseria brăţară de aur” la care participă un japonez, un german, un american şi un român. Primul intră în concurs un japonez care face un fir de oţel subţire ca un fir de păianjen care însă rezista la tracţiunea unui portavion echipat complet. Juriul extaziat. Vine americanul ia firul şi îi dă gaură. Câtă preţizie, strigă Juriul. Vine neamţul şi dă filet. Wunderschön! Vine românul şi pune ştampila „fabricat în România.” Acesta este un banc de pe vremea lui Ceaşcă şi voia să arate cum le dădeam noi peste bot imperialiştilor.
Surprinzător, dar chiar dacă atunci era numai un banc, astăzi totul a devenit realitate.
Vin firmele ruseşti să privatizeze combinatele siderurgice din România, susţinuţi frenetic de o Europă pusă pe dărâmat şi o conducere naţională pusă pe căpătuit. După un an, au fost transferate în Rusia toate utilajele care erau performante, iar ce a rămas este vândut la fier vechi. Bine, dar asta putea face şi clanul Bercea, nu era nevoie să vină ruşii. Nu contează, parcă sună mai bine când putem raporta că i-am „corupt şi pe ruşi”. Made in Romania.
Vin firmele ungureşti şi cumpără cam tot ce este industrie farmaceutică şi medicamente în România, ne punem pe butuci industria vaccinurilor,cumpărăm din afară cu bani împrumutaţi cam tot ce ne trebuie ca să ne menţinem în viaţi bolnavii de inimă, cancer, hepatită. Dar depozitele farmaceutice şi marile lanţuri de farmacii nu le vând în ţară, ci le dau în afară, pe bani frumoşi, împreună cu toate medicamentele cu căutare, în timp ce românilor li se vând medicamente expirabile sau chiar expirate, pentru că fraierul de român nu are obiceiul să verifice termenul de valabilitate la produsele pe care le cumpără. Oare ştie cineva de la ministerul sănătăţii sau din binom că depozitele de farmacie şi farmaciile au target la vânzarea de medicamente expirabile? Se aude, target pentru vânzarea unor produse care expiră de cele mai multe ori până să fie consumate. Cine nu vinde este penalizat. S-a pus deja capac pe ştirea cu medicamentele găsite prin Gorj. Made în Romania.
Vine Jeffrey Franks în România să impună papuaşilor politica FMI şi să urmărească respectarea angajamentelor României şi partidului de guvernământ faţă de pretenţiile înrobitoare ale stăpânilor. După 3 ani, ajunge cu pantofii rupţi luând sârba înainte pe la petrecerile PDL şi făcând lobby pentru PDL în faţa şefului FMI. Made in Romania a rămas scris pe el.
Vine mister Gitenstein (e adevărat, totuşi, cu bunic evreu din Botoşani) pe post de mare ambasador mare al Statelor Unite ale SUA la Bucureşti, să ne dea lecţii de democraţie şi să lupte împotriva corupţiei. Cât a făcut pe ambasadorul nu ştia să spună altceva decât că suntem corupţi, că trebuie să ne băgăm minţile în cap, să facem politica pe care o vor ei, să punem la DNA pe cine vrea el, să votăm la referendul cum vrea el. Atât de mult a urât birocraţia, hoţia şi corupţia din România încât la final de mandat a rămas în România recompensat de Băsescu, drept mare şef la Fondul Proprietatea. Made în Romania !
Vine Holzindustrie, firmă austrică şi se apucă de tăiat păduri pentru că la ei în ţară e interzis să tai copacii. La noi însă cu puţin sprijin din partea prietenilor, poţi şi să schimbi codul silvic în favoarea ta şi să continui să tai şi să vinzi chiar dacă urlă ziarele, aşa cum prietenul a continuat să primească chiria pe un imobil chiar şi când nu mai era a lui. Austriac austriac, dar pădurile le-a tăiat cam cum l-au tăiat pe Mihai, adică fără milă, iar câştigul nu a fost deloc împărţit nemţeşte. Made în Romania.
Să ne apropiem de zilele noastre.
Are loc Bi-lanţul DNA, care după ultimele scandaluri cu relaţia Coldea-Ghiţă- Kovesi, cu acordul de cooperare între SRI şi DNA, cu zdrenţele şi cârtiţele din sistem, cu dosarul mătrăsit al tatălui şefei DNA, ar fi trebuit să fie declarat Bilanţul ilegalităţilor DNA. Ei aş, dacă ai fi ascultat datele şi rapoartele ai fi crezut că te afli în împărăţia cerurilor nu a putregaiului din sistemul judiciar. Mai era un pic şi sala se ridica în picioare şi scanda ” Kovesi cu mânăria, noi cu stima şi mândria”, sau “ Her Iohannis nu uita, am salvat şi pielea ta!” Made în Romania.
Are loc prima remaniere a guvernului Grindeanu. Preşedintele Iohannis are din nou gura până la urechi, semn că este foarte îngrijorat. Felicită alegerile domnului Grindeanu şi remarcă faptul că în sfârşit a făcut şi el nişte mutări. Săracul de el, îi era necaz că Cioloş făcuse prima remaniere încă înainte de investire şi Grindeanu rămânea dator. Printre cei noi, a fost re-re- re- re instalată şi bunica de plumb, care mai are puţin şi bate în longevitate serialul Mica Mireasă unde eroina principală a devenit mica bunică. Fată bună bunica Plumb, în toate mandatele şi guvernele s-a remarcat printr-o inactivitate exemplară, dar dă bine pe sticlă, ştie să vorbeşte şi iese pe post exact când are şefu o pleaznă pe gârgălot. Pe când şi primar al capitalei ? Oricum, în sfârşit e pace sub salcâmi, cam două zile, apoi urmează alte dosare, alte scandaluri, Luluţa abia spălată trebuie să îşi dovedească recunoştinţa.
Made în Romania
Publicat de Neacsu la 2/28/2017 07:36:00 p.m.
Ce mai este normal în România ?
Din ce în ce mai multă lume, mă refer la cei trăitori şi simtiţori ai acestui pământ românesc, se simt dezorientaţi, debusolaţi, declară că nu mai înţeleg nimic, că tot ce se petrece este peste ceea ce au sperat să se întâmple, că faptele, evenimentele au luat o turnură ilogică, pentru ei anormală. Întrebarea este ce reprezintă anormalul într-o societate în care valorile se schimbă după cum bate vântul, principii nu mai există, legea este impusă de cei aflaţi la putere, aşa zisa separaţie a puterilor în stat nu mai există, pentru că legislativul impune imunităţi la nerespectarea legii de către protejaţii soartei, iar aşa zisa justiţie încearcă să impună guvernului ce legi să facă şi ce nu, deschizând dosar unor miniştri care au scos, e adevărat oarecum ciudat, dar legal, o lege, în încercarea de a pune de acord Constituţia cu legile. Cine încalcă mai mult legea, cel care dă o lege, de altfel necesară chiar dacă discutabil privind modalitatea, dar absolut necesară deoarece prevedea corelarea legii la prevederile Constituţionale, sau cei care o contestă, apoi încep să facă presiuni de tot felul asupra celor care aveau datoria să o dea? S-a spus că prin modul în care a fost adoptată Ordonanţa 13, a fost atacat statul de drept, dar acuma nu iese nimeni în stradă să spună că anularea unei legi declarate în regulă de către Curtea Constituţională este un atac asupra instituţiilor statului şi că practic prin anularea unei legi constituţionale se ataca însăşi Constituţia? De ce a fost demis un ministru care a propus o lege constituţională, pentru ce anume sunt cercetaţi miniştrii care au aprobat-o, de o justiţie care nu are nici un drept să intervină peste procesul legislativ? Cumva a primit DNA atribuţiuni privind procesul legislativ sau executiv?Atunci hai să dăm şi guvernului şi Parlamentului dreptul să cerceteze modul în care procurorii şi judecătorii instrumentează dosarele şi dau sentinţele şi să le dăm dreptul de a schimba sentinţele aşa cum judecătorii şi strada schimbă legile. Luată strict profesional, Ordonanţa 13 schiopăta la câteva articole care puteau fi amendate în Parlament, iar Parlamentul asta ar fi trebuit să facă, să amendeze punctele discutabile, nu să tremure de teama procurorilor sau a câtorva zeci de mii de oameni, unii plătiţi, alţii de bună credinţă dar manipulaţi, alţii de profesie protestatari, indiferent pentru cine, indiferent pentru ce. La contrapartidă, ceilalţi se plâng că au fost încălcate drepturile copiilor de către părinţii care au venit cu ei la proteste. Păi atunci să înţeleg că trebuie un plan de desfăşurare cu ore, minute, locuri şi activităţi privind plimbarea copilului? Şi dacă da, cine trebuie să aprobe planul? Şi cine, pe ce baze va decide dacă părintele a dus copilul cu voia lui sau abuziv undeva? Dacă copilului nu îi place tante Aglaia, trebuie arestat părintele că o lasă să vină în vizită? Ce este normal aici ?
Dar asta nu e totul. Din aceleaşi motive politice, dar din partea cealaltă, este scoasă din nou pe piaţă afacerea retrocedărilor făcute de către un primar unei organizaţii etnice. Nimic rău în asta, dacă retrocedările nu ar fi puţin ilegale. Şi sunt ilegale pentru că la rândul ei, organizaţia le-ar fi cerut ca “moştenitor” al unei alte organizaţii la fel de entice, dar puţin fasciste, organizaţie scoasă în ilegalitate, care le obţinuse la rândul ei prin confiscare ilegală sau “cumpărări” tip Gestapo. Aşadar moştenitorul hoţului este pus în drepturi asupra bunurilor furate de tatăl său, criminal şi hoţ recunoscut internaţional. Trec peste faptul că legea în baza căreia au fost retrocedate bunurile, se referea la bunurile confiscate de comunişti, nu la cele confiscate sub incidenţa legilor internaţionale de la organizaţiile criminale. Deci ne aflăm în faţa unei duble încălcări a legii şi totuşi actul rămâne în picioare, judecătorul care a dat această decizie încă mai este magistrat, dar nimeni nu iese în stradă să apere legea de cei care o încalcă. Asta se numeşte în România tot justiţie, dar întreb din nou, unde este normalul aici ? Şi pentru ca bătaia de joc să fie şi mai mare, şi moştenitorul şi cel cu care s-a judecat pentru obţinerea bunurilor, sunt una şi aceeaşi persoană fizică, reprezentând însă în două persoane juridice “aflate în conflict”. Mai rămâne acuma ca moştenitorii lui Hitler, Borman, Goebels, Himmler să ceară bunurile furate de nazişti şi aduse în colecţiile personale ale acestora, pe motiv că au au aparţinut părinţilor lor pe care îi moştenesc. Aşa ceva nu se poate întâmpla nicăieri în lume, dar la noi se poate. Cât suntem de normali?
Ţara ne este ocupată pas cu pas de trupe străine, chemate nu ştiu de cine, să ne apare de un duşman care este mai mult al celor care ne ocupă, decât al nostru. Ca o ironie, până acum 28 de ani situaţia era inversă şi nimeni nu poate să garanteze că peste alţi 28 de ani vom fi în aceleaşi relaţii şi cu unii şi cu alţii, dar acuma, cei care se află la putere se menţin acolo unde sunt cedând nu numai suveranitatea şi conducerea ţării, ci şi viitorul ei, punând la dispoziţia actualului prieten tot ce cere acesta, fără excepţie. Cu 28 de ani înaintea ultimilor 28, nimeni nu ar fi conceput existenţa unor trupe străine pe acest pământ fie ele prietene sau străine, ba unii au murit pentru că au reuşit să scoată cizma rusească din ţară, iar azi alţii se împăunează cu faptul că au adus în ţară trupe de ocupaţie pe care le numesc eufemistic trupe aliate. După ce am trecut prin ambele perioade după ce am văzut ce înseamnă să îi ai prieteni şi duşmani şi pe unii şi pe alţii, după ce am văzut ce s-a întâmplat cu ţările care i-au schimbat, ca şi noi şi mă refer la Angola, Eritreea, Irak, Afganistan, Ucraina, a căror soartă o urmăm cu succes, nu pot să spun decât că nu mi se pare normal ceea ce se întâmplă. Dar, cine poate să mai spună ce este normal ? Acuma aşteptăm să vedem pe cine mai declară prietenii noştri duşmani şi către care graniţe îşi mai fac câteva baze militare, nu de alta, dar s-a creat un dezechilibru inechitabil, vestul ţării nu beneficiază de cizme americane şi mor fetele de dorul lor. Normal, nu ?
Nici în vecinătatea noastră lucrurile nu sunt roze, dar e mai bine. Polonia, o altă ţară care a avut “prieteni” care au “ajutat-o”, dezmebrat-o, ocupat-o, salvat-o, cedat-o, de nu ştiu câte ori, pare să stea mai bine. Şi ea, ca şi România, a ales drumul spre Vest, dar chiar dacă acolo mai există un iz de interes naţional, tot li se forţează mâna. Un nene din Comisia Europeană, pe numele său Jyrki Katainen avetizează Polonia că şi-ar putea pierde dreptul de vot dacă nu face ce i se spune. Ei, domnii din Bruxelles, cică apără “statul de drept” adică statul polonez şi ameninţă cu retragerea unui drept fundamental consfinţit de Declaraţia Universală a Drepturilor omului, dreptul de a vota. Trec peste alte posibile interpretări ale diferitelor tratate şi mă opresc asupra răspunsului dat de ministrul de externe polonez, Witold Waszczykowski domnilor care ameninţă Polonia: „Vă rugăm să ne dați voie să ne respectăm propria Constituție, nu viziunea dumneavoastră despre Constituția noastră. E în regulă ?”
Nu daţi cu DDT
Nu ştiu dacă aşa ceva este normal sau nu, ceea ce ştiu este că la noi nu este posibil şi nu cred că se va întâmpla cândva, pentru că, aşa cum spunea şi Păunescu, nouă ne lipseşte “capul Măriei sale Mihai Viteazu”. La noi, din contră, domnul Trump, acest Iohannis al americanilor, care s-a plimbat într-o lună cât Obama într-un an, a pus ochii pe portul Constanţa, pe care se certau pesediştii şi peneliştii şi acuma, odată cu flota pe care are de gând să o bage în port îşi va băga şi “investiţiile”. Parcă la noi există proverbul ăla cu cei doi care se ceartă şi câştigă al treilea, nu? Bun proverb dar inutil. Bineînţeles că românilor li se va spune că totul este spre binele lor, pentru apărarea statului de drept, parteneriatul strategic, etc. Mai ştiu eu pe cineva care lucra pe vremuri la deratizare şi din lipsă de ocupaţie, pentru că nu avea de lucru, s-a apucat de crescut ploşniţe. Poate părea ciudat pentru unul care avea meseria de a deratiza, dar omul trebuie înţeles, avea şi el familie. Apoi când ploşniţele ajugeau la pubertate, le lua şi le scotea la “plimbare” prin cartiere. După o lună –două, când fetele făcuseră destui pui, toată lumea căuta pe cineva să îi scape de ploşniţe. Cine credeţi că lipea afişe pe la scările blocului şi contacta asociaţiile de locatari pentru deratizare? Prietenul nostruuuuuuuu.
Păi nu trebuie să mănâncă şi soldatul american o pâinică albă dobrogeană şi să apere Marea Neagră de submarinele şi avioanele ruseşti care caută distrugătoarele NATO? Ba bine că nu, e normal că da.
De ceva timp pe la televiziunile româneşti s-a aciuit o nouă ploş, pardon prişcă. Unde te uiţi, apare pe post de analist, comentator, apărător al drepturilor preşedinţelui, judecător, procuror, călău şi satâr, un om care deşi nou pe piaţa politică, deja are ceva “victime” în media, Dana Grecu ştie de ce. Este vorba de domnul deputat Răzvan Prişcă, deputat de.. nu se putea alfel, decât Prahova, pentru că acolo au cuibul cei mai buni procurori şi politicieni ai ţării. Trecând peste logoreea domniei sale, căci vorbeşte cât 100 de preşedinţi, parcă vrând să recupereze toţi anii în care a stat în bezna politicii şi televiziunilor, domnul Prişcă sochează prin o nouă invenţie care ne duce cu gândul la celebra replicăm a lui Garcea, “noi nu suntem normali”. Deşi este deputat de Prahova, candidat şi ales în plin fief DNA, domnul Prişcă a decis să îşi deschidă biroul parlamentar departe de cei care, mă rog, să zicem că l-au ales şi pe care ar trebui să îi reprezinte conform art 38 din Legea nr. 96 din 21 aprilie 2006 privind Statutul deputaţilor şi al senatorilor, tocmai prin Sălaj. Acuma, sincer vorbind, tehnica nu e singulară, mai ştiu eu pe unul care a spus că va apăra drepturile românilor iar acuma apără drepturile celor de la Holzindustrie, dar o face măcar aşa mai mascat, cât de cât, apare cu protejaţii numai pe Şureanu, unde nu e multă lume, dar domnul Răzvan nu umblă cu cioara vopsită, el îşi trădează alegătorii pe faţă, că oricum nu are cine ce să îi facă, trădarea, ca şi încălcarea legii, a devenit ceva normal în România.
Întrebarea firească ar fi către ce ne îndreptăm sau mai bine spus, către ce ne impinge “democraţia europeană”?
După cum se ştie, Suedia este cotată printre cele mai “civilizate” state, pentru că acolo cică există cu adevărat egalitate în drepturi. Cât de egali în drepturi sunt cetăţenii suedezi sau locuitorii Suediei, mi-a explicat pe larg o fostă colegă de facultate, care, căsătorită în Suedia de mai bine de 10 ani, cu soţ suedez get-beget, fată cu studii, vorbitoare de 3 limbi străine, nu a reuşit să îşi găsească un serviciu, pentru că unele naţionalităţi nu sunt la fel de egale ca altele. Ei bine, ce se întâmplă azi în Suedia şi se va întâmpla mâine şi în România, dacă vrem să intre Shengenul în noi ? Citez :
” După ce a legalizat adopţia copiilor de către cuplurile homosexuale, Suedia a mers şi mai departe.
În Stockholm a fost deschisă o grădiniţă, pentru copii cu vârsta între 1 şi 6 ani, în 2010, grădiniţa este finanţată din bugetul de stat şi poartă numele „Egalia”. Directoarea acestei grădiniţe nu ascunde că scopul ei este „cultivarea înclinaţiei către homosexualitate”. În această grădiniţă nu există nici fetiţe nici băieţei, educatorii au exclus din limbajul lor pronumele „el” şi „ea”. În suedeză „el”- han, „ea”- hon au fost înlocuite cu termenul hen, un cuvânt inexistent în suedeza literară însă folosit în jargonul sodomit.”
În engleză hen înseamnă găină. Vom deveni o ţară de găini ? Cine vor fi găinarii ?
Publicat de Neacsu la 2/28/2017 09:45:00 a.m.
Holzindustrie Schweighofer rezistă
Mare găselniţă, un nou slogan face furori în România. După „jos comunismul”, „nu ne vindem ţara”, „mai bine golan decât comunist”„dreptate şi adevăr”,”păcat, păcat de sângele vărsat”, în România se poartă rezistenţa. Ultimele demonstraţii, pe lângă spectacolele de umbre şi lumini, cu „zeci de mii„ de protestatari spontani ca avorturile de pe vremea lui Ceauşescu, care fără să se cunoască, fără să discute unul cu altul, fără să fie organizaţi sau conduşi de cineva, într-o psihoză neelucidată, dar explicabilă, formează într-o anumită zi la o anumită oră un tricolor în piaţa Victoria, au adus şi un nou slogan, e adevărat, mai recent, nu de la început, un alt slogan care va rămâne în istorie: „REZISTĂM”. Mesajul este deja internaţional a ajuns, purtat de „oameni de bine” şi prin media şi chiar parlamentul european, iar mai nou şi pe pârtiile de schi de pe vârful Şureanu. E adevărat, fotografia cu mesajul nu a rezistat prea mult pe facebook, pentru că nişte oameni fără minte s-au apucat să afle ei cu cine se afişa preşedintele României atât de îngrijorat pe pârtie şi, surpriză, îngrijorarea era justificată, unul din cei care îi mişcaseră gura preşedintelui până la urechi era un ceva prin firma aia austriacă de dragul, (unii spun la îndemnul) căreia respinsese domnul Iohannis codul silvic. Ciudat, după deconspirarea identităţii personajului lângă care domnul Iohannis se „îngrijora” cu gura până la urechi, ca în seara în care ieşise la proteste, fotografia nu a mai rezistat pe pagina celei care o postase cu mândrie cu mesajul, „rezistăm”. Da, dar Holzindustrie rezistă. Ghinion.
FDGR rezistă
Dacă tot vorbim despre domnul Iohannis, uite că nu mai târziu de Miercuri seara, pe postul B1 Tv, fost prezidenţial, actualmente post de opoziţie, opoziţie la tot ce nu are legătură cu Băsescu, domnul Silviu Mănăstire, cel care combate atât de feroce dar uneori mai şmechereşte, descoperise apa caldă. Făcuse clăbuci domnul Mănăstire şi îl descoperise pe domnul Golban şi afacerea clădirilor retrocedate de primăria Sibiu şi alte primării, Forumului Democrat al Germanilor din România, ca moştenitoare a fostei organizaţii fasciste Grupului Etnic German. Că un judecător dăduse o decizie prin care declarase FDGR ca succesoare şi moştenitoare a GEG, se ştia şi se ştie de prin 2007. Pânăşi eu scrisesem un articol pe această temă, prin 2014, când steaua lui Iohannis licărea la răsărit. Întrebam atunci, prevestind ce va fi azi, “Iohannis Uber alles?”
Ce nu a spus domnul Mănăstire, este că acelaşi FDGR, mergând pe stilul celui care i-a fost preşedinte, căruia nu i-a ajuns o casă, nu s-a mulţumit să ia numai bunurile fostei organizaţii naziste, el, forumul, declarându-se moştenitorul tuturor organizaţiilor teutonilor care au păscut iarbă prin România, revendicând, cerând şi obţinând în instanţe bunuri imobile pe care nici o altă asociaţie din România nu le are. Verificaţi de exemplu dosarul 8936/306/2008 şi decizia finală prin care completul C10 Civil admite acţiunea formulată de reclamantul Forumul Democrat al Germanilor din Sibiu şi constată că reclamantul este succesorul în drepturi al fostei Asociaţii pentru Înfiinţarea şi Întreţinerea Căminului Femeiesc Evanghelic German din Sibiu. Ca şi în cazul GEG, FDGR se judeca cu primăria Sibiu reprezentată de domnul Iohannis care era şi reprezentant al FDGR al cărui preşedinte era (perioada 2002-2013), deci practic se judeca el cu el. Ca şi în cazul GEG, juriştii primăriei au făcut figuraţie, în multe cazuri nici măcar act de prezenţă la procese şi astfel FDGR a primit ce a cerut. Este ciudat că unele din casele moştenite de FDGR de la GEG erau ale evreilor deportaţi sau chiar eliminaţi cu ajutorul GEG şi totuşi moştenitorii foştilor proprietari evrei nu le-au revendicat mai ales după ce au aflat pe mâna cui au ajuns. Oare pe evrei nu îi mai interesează aceste imobile, sau cumva, atâta vreme cât nu mai sunt ale statului român nu îi mai interesează să le revendice? Totul de la români, nimic de la germani. Ghinion.
Justiţia rezistă
Pe un alt canal tv acum câteva seri era adus în faţă şi frecat cu leşie, un procuror DNA de la Ploieşti, filială de suflet a doamnei Kovesi, unde se judecă toate dosarele grele, pentru că acolo procurorii “fac o echipă foarte bună, profesioniști, își prioritizează activitățile, colaborează foarte bine și cu celelalte instituții și care se implică în mod activ…” Însă dintr-o înregistrare pusă la dispoziţia presei, se demonstrează ce anume apreciază domna Kovesi la colegii de la Ploieşti. Unul din procurorii atât de lăudaţi de doamna Kovesi , nu îi dau numele ca să nu fie luat drept exemplu, discută telefonic cu soţia unui inculpat al unui dosar DNA şi o învaţă pe doamna, mascat, ce să facă soţul ca să câştige procesul, pe scurt, să încerce să se împace cu partea adversă, sau să facă plângere penală împotriva unei “zdrenţe” de procuror care nu dădea sentinţe cum trebuie. Domnul procuror cu gura lui spune clar şi răspicat că alţi procurori, nu el, bineînţeles, sunt corupţi şi fac jocul unor infractori măsluind dosare şi procese.
Păi dacă o altă persoană, indiferent din ce domeniu ar fi spus asta, doamna Kovesi, domnul Lazăr, CSM-ul, Cotroceniul şi mai ştiu eu ce alte instituţii sau persoane sus puse, ar fi sărit în aer, că este atacată justiţia, că se urmăreşte decredibilizarea sistemului bla bla bla, dar acuma, nu iese nimeni pe post să se pronunţe, toată protipendada aşteaptă să teaca iufa, să uite românul şi probabil la contrapartidă se vor mai arunca nişte dosare sau va mai lua foc ceva pe undeva. Ghinion.
Oprea rezistă
Recent, Magistrații de la Înalta Curte de Casație și Justiție (Secția Penală) au deschis un dosar penal privind modul în care au fost făcute, de către procuratura militară, cercetările privind nişte activităţi nu tocmai curate ale fostului Ministru al Apărării şi apoi viceprim-ministru Gabriel Oprea, împreună cu domnul general Hăpău, fost şef al DGIA. Pe scurt, cei doi folosiseră tehnica de interceptare a armatei, mascat, într-o aşa zisă aplicaţie, pentru a intercepta nişte polioticieni pe undeva prin Bragadir. Trecând peste faptul că se comisese un abuz în serviciu (care însă este dezincriminat şi nu va mai face obiectul unei condamnări, pentru că nu s-au înregistrat pagube peste 200000 lei) fapta se constituie în ceva mult mai grav, deoarece armata prin personal şi tehnică a fost folosită în jocuri politice. Acuma, hai să fim serioşi, domnul Oprea nu este la prima abatere de genul ăsta, este ştiut de exemplu că a fost la Timişoara cu elicopterul armatei, pentru a participa la Conferinţa Judeţeană a UNPR. Bineînţeles că cu aceeaşi ocazie a făcut o vizită la o unitate militară, dar asta aşa, pentru acoperire. Toate astea se ştiu, şi nu de azi de ieri şi totuşi Oprea rezistă şi pe lângă el, toţi cei plantaţi, infiltraţi, folosiţi, promovaţi, doctoraţi de el prin armată, servicii sau partide politice. Ghinion.
SRI rezistă
După dezvăluirile lui Ghiţă, unii spun că făcute din ordinul lui Iohannis, ca să scape de Coldea, dar prea e tras de păr, se părea că SRI va intra în dizgraţia cel puţin a cetăţenilor şi că domnul Helvig va fi nevoit să dea explicaţii şi eventual să îşi dea şi demisia. A urmat bâlba cu informările din Piaţa Victoriei şi colaborarea dintre MI şi SRI şi toată lumea se pregătea să aprindă o lumânare pe culcuşul lui Helvig. Etee.. pârţ. Domnul Helvig a venit cu două valize cu “dosare” dosare care au avut darul să blocheze toate telefoanele şi sistemele de înregistrare-interceptare din Parlament, ca să nu afle nimeni, cum îi ceartă domnul Helvig pe membrii comisiei parlamentare. După ce i-a muştruluit şi le-a adus aminte că dacă nu dădea el avizul nici unul din ei nu ajungea nici parlamentar, nici membru al comisiei şi nici acoperit, domnul Helvig a ieşi în faţa reprezentanţilor presei, o presă la fel de acoperită ca şi comisia, care şi ea a avut grijă să nu îl supere şi să nu pună întrebări supărătoare, ca să nu îşi piardă pâinea. Şi uite aşa serviciile au rămas cu imaginea nepătată, Coldea cică ar fi demis dar de fapt şi-a schimbat doar maşina, programul de lucru, poarta de intrare şi ieşire de la serviciu şi biroul. Ghinion.
Păi în condiţiile astea, dacă Holzindustrie rezistă, Codruţa rezistă, Coldea rezistă, FDGR rezistă, protestatarii rezistă din ce în ce mai frumos şi mai artistic, concurând chiar la o nominalizare la Bollywood,Oprea şi toate cârtiţele lui din sistem rezistă, nu putem decât să ne bucurăm : România rezistă.
Nu mai contează că nu mai avem armată, că americanii mai au un pic şi îşi mută toată tehnica la noi, că serviciile secrete germane, franceze, ruseşti, evreieşti şi americane se bat pe conducerea serviciilor secrete româneşti, că firmele germane fac concurennţă celor americane pentru supremaţia asupra tehnicii militare cu care să doteze comandamentele multinaţionale din România, nici că nu mai avem practic nici o ramură industrială cu care să putem ieşi pe piaţa externă, că ne înglodăm în datorii şi că orice portar de ambasadă poate chema la ordin un ministru, un senator, nu mai contează nici că în curând nu vom mai avea nici ce vinde, nici ce fura din ţara asta, România rezistă, aş putea spune că cea din Piaţa Victoriei chiar jubilează.
UPDATE16.02.2016 :Iohannis a promulgat bugetul e adevărat scremut, cu sângerări,cu regrete eterne, dar l-a promulgat, nu fără a cere guvernului 3 lucruri : responsabilitate, responsabilitate, responsabilitate. De ce de trei ori? Simplu, lui trebuie să îi spui de trei ori, pas cu pas, ca să priceapă şi crede că toţi sunt la fel. Imediat, blonda de serviciu de la PNL, Mioara Raluca, a preluat termenul şi a spus că actul domnului preşedinte este un act de responsabilitate. Vaaaaaai, doamnă, nu vă credeam aşa de subtilă. Aţi vrut să spuneţi cumva că amânările de până acuma, începând cu numirea premierului până la promulgarea bugetului au fost acte de iresponsabilitate? Gura linguşitorului adevăr grăieşte…
http://portal.just.ro/306/SitePages/Dosar.aspx?id_dosar=30600000000028242&id_inst=306
http://www.in-cuiul-catarii.info/2014/06/06/iohannis-uber-alles-7084
http://ziaruldevalcea.ro/2017/02/15/procuror-dna-despre-procurorul-general-e-o-zdreanta-reactia-lui-augustin-lazar-ancheta-disciplinara-si-extinderea-cercetarilor-video/
http://www.romanialibera.ro/special/dezvaluiri/exclusiv–%E2%80%9Ewatergate-de-romania%E2%80%9C–spionii-lui-gabriel-oprea-au-interceptat-politicieni-440903
Publicat de Neacsu la 2/21/2017 09:49:00 p.m.
Suntem în cea de-a zecea zi de proteste. Acum nici nu mai ştiu de ce mai stă lumea în piaţă, probabil că din obişnuinţă. Când au început protestele spuneau că ies aşa de flori de măr, că nu sunt aduşi de nimeni nici împinşi de la spate, nici plătiţi. Apoi după noaptea minţii lui Dragnea , cea cu ordonanţa, au spus că ies pentru anularea ordonanţei. După anularea ordonanţei au spus că protestează pentru demisia lui Ioardache. Acum, după demisia lui Iordache şi după ce CCR a descoperit, cu toată zbaterea doamnei Livia Stanciu plombată acolo ca să ştie lumea ce vrea domnul Iohannis, că nu există nici o incompatibilitate între instituţii iar guvernul a acţionat legal, unii nu renunţă şi cer acum demisia guvernului, apoi probabil vor cere demisia parlamentului, apoi demisia PSD-ului, apoi demisia (dacă nu şi emigrarea, dispariţia sau poate chiar moartea) tuturor celor care nu gândesc ca ei. Asta este ceea ce se numeşte proteste pas cu pas.
Să fiu sincer, având un mentor ca cel care a ieşit în stradă să le insufle simţul civic, reacţia nu mă miră, pentru că farul călăuzitor s-a specializat în mesaje mai schimbătoare decât vremea din zilele astea. Nu a trecut mult timp de când domnul Iohannis spunea că nu vrea graţiere. După vizita la Luxemburg şi întâlnirea cu şefii CEDO, declara însă că nu vede nici o problemă în luarea unor măsuri juridice, incluzând graţierea. Primul pas. A urmat al doilea, odată cu seara în care au apărut acte de violenţă în Victoria. Supărat că provocatorii nu şi-au dus misiunea până la capăt, iar jandarmii au reuşit să îi ridice fără excese inutile, ca în Ianuarie 2012, domnul preşedinte a tunat a doua zi împotriva Ministerului de Interne care nu a reuşit să prevină acţiunea câtorva tembeli deşi SRI-ul trimisese un SMS unui jandarm, să îl anunţe că vin şi nişte ultraşi prin zonă. Istericalele domnului Preşedinte au fost luate în serios şi ditamai comisia Parlamentară responsabilă cu activitatea SRI, s-a pornit să cerceteze cazul. Şi aşa cum era de aşteptat, comisia a ajuns la concluzia că între cele două instituţii există o colaborare exemplară. Şi cum să nu fie aşa? SRI-ul s-a făcut că îi anunţă pe jandarmi că le vin nişte provocatori, iar jandarmi s-au făcut că nu ştiu ai cui sunt şi de ce au fost trimişi acolo.
Între timp domnul Iohannis a mai făcut o vizită afară, tocmai prin Malta,unde a abordat subiectul protestelor, unde „românii lui” se manifestau plenar şi ce credeţi că spune? Păi din nou dă cu stângul în dreptul pentru că aici spune că nu au avut loc incidente, decât ceva minor, că protestele au fost foarte calme şi civilizate. Păi atunci de ce a cerut demisia ministrului de interne?Doar aşa ca să întărâte lumea, să toarne gaz peste foc şi să inflameze opinia publică? Acum după ce CCR i-a tăiat macaroana ce mai scoate pe piaţă? Nu vă speriaţi, imaginaţie are, tupeu cât cuprinde, iar de mijloace ce să mai vorbim. Chiar dacă au căzut Coldea şi Stanciu, Kovesi încă mai dă din picioare iar Helvig parcă niciodată nu a fost mai obedient. Apropo de Helvig, în care stat, şeful serviciului secret ar mai fi rămas în funcţie după ce mâna lui dreaptă a fost găsită cu ocaua mică ? Nu mai aşteptaţi răspunsul.
Să nu uit, m-a înduioşat până la lacrimi declaraţia domnului preşedinte, cum că toţi cei cu care a vorbit în Malta, ( mă întreb câţi au fost pentru că din unele imagini de la întâlniri oficiale nimeni nu vorbea cu el) au vrut să ştie DE LA EL ce se întâmplă în România. Cine a spus că preşedintele nostru nu e glumeţ? Dar lacrimile mi-au izvorât mai ceva ca din icoanele cu Arsenie Boca când am citit că „toți ar regreta profund dacă România ar face pași care ar îndepărta-o de la statul de drept” . Bineînţeles că pentru toţi, statul de drept este domnul Iohannis, chiar dacă nu a spus-o, e mai mult decât evident că la asta s-au gândit cei cu care spune că a discutat domnul Iohannis. Ştiindu-l vorbăreţ, mă întreb când au mai avut timp şi ei să vorbească. Oricum este pur şi simplu înduioşătoare grija “prietenilor europeni” pentru omul de rând, aceiaşi europeni care ne-au impus “privatizările” şi apoi ne-au întins o mână de ajutor plină de dobânzi. Fac listă cu cei care vor să le pupe mâna, că la pupat curul nu mai sunt locuri.
Şi pentru că tot vorbeam de mijloace, la protestele astea de la Victoria se spune că lovitura de imagine au dat-o patrupezii. Trec peste chestia cu plata, pentru că nu vreau să cred că au fost oameni care au cerut bani şi pentru câinii cu care au fost la proteste, dar oricum nu văd de ce se face atâta caz.
Păi când Nerro al meu participa la proteste, cei care acum se dau vedete urlau la lună, sau rodeau papucii. Iar Nerro nu ar fi primit nici măcar o scoarţă de pâine ca să vină la proteste. Până şi el avea mândria lui. Cine îl cunoaşte poate să confirme.
Bine că au dispărut maidanezii că unii s-ar fi îmbogăţit în 10 zile de proteste mai rău decât hingherii care azi îi prindeau şi a doua zi le dădeau drumul ca să poată să îi mai prindă odată în ziua următoare şi tot aşa. Când e vorba să facă bani fără să muncească şi să înşele, românul nu are limite. Oricum, nimeni nu mai are timp de guvernat sau de muncit, toată lumea e prinsă în lupta de clasă. Unele posturi de radio fac audienţă şi rating din emisiuni în care întreabă cine cu cine s-a mai certat de când cu protestele. La mare preţ sunt certurile în familie. Doamne, ce jos am ajuns!
http://videonews.antena3.ro/video/sanatate/jandarmul-care-a-rupt-piciorul-unui-protestatar-condamnat-o6EQK8rjJYO.html
http://www.stiripesurse.ro/klaus-iohannis-anun-a-ce-le-a-spus-liderilor-europeni-despre-protestele-de-strada_1177744.html
Publicat de Neacsu la 2/16/2017 09:44:00 p.m.
Protest împotriva dezbinării românilor
România s-a împărţit în două, poate mâine se va sparge în trei, dacă ne mai lăsăm dezbinaţi şi manipulaţi de aceşti politicieni care nu urmăresc decât interesele de grup şi nimic altceva. Tot ce au dorit şi doresc toate partidele şi liderii lor este puterea, puterea dătătoare de averi, de adrenalină, de nesimţire, de dezumanizare, de gânduri trădătoare. De 28 de ani asistăm ca nişte fiinţe lipsite de creier cum partidele se bat între ele, se rotesc la putere iar noi le facem jocul votându-i când pe unii când pe alţii sau stând acasă, “în semn de protest”, fără să gândim că în acest fel le facem jocul. Nu am văzut în 28 de ani de “democraţie” un singur partid, un singur lider să spună : “Da, am câştigat alegerile, dar nu pentru noi, ci pentru ţară. Pentru a dovedi asta, acceptăm orice ofertă din poartea colegilor din opoziţie, îi rugăm să vină cu propuneri privind propăşirea ţării, cu proiecte la care să lucrăm împreună şi chiar cu propuneri de miniştri, pentru că vrem să numim la conducerea ministerelor, cei mai competenţi oameni, indiferent din ce partid fac parte”. Dacă ar fi făcut măcar un lider de partid această ofertă, ar fi câştigat românii de partea lui. Dacă vrea să spună cineva că aşa a fost cu USL, nu se pune, pentru că USL a fost o alianţă între două partide împotriva altui partid, înainte de alegeri, nu un steag de pace şi reconciliere după câştigarea războiului.
O să spuneţi că sunt un idealist, că aşa ceva nu se poate, că fabulez. Dar de ce nu s-ar putea? Ştiu că pe undeva deja se vehiculează ideea unui guvern de Uniune Naţională, dar asta e altă jucărie, pentru că această propunere, venită din partea celor care nu sunt la putere, este doar o strategie de a ajunge la putere. Eu aş vrea să văd această propunere venind din partea celor care au câştigat alegerile, dar făcută cinstit, nu aşa de ochii lumii şi aş vrea să văd că opoziţia acceptă propunerea şi aduce în faţă oameni competenţi, necorupţi, fără pată. Şi aş vrea că liderul opoziţiei( când va exista unul) şi cel al partidului aflat la guvernare, îşi dau mâna îşi zâmbesc şi îşi respectă electoratul.
Asta aş aştepta din partea celor care ne conduc viaţa, ţara care din păcate acuma sunt conduse spre dezbinare. După protestele antiguvern de la Victoria, au început şi protestele anti-preşedinte la Cotroceni. Fiecare cu ce îl doare. Mergând pe acest drum facem jocul celor care vorbesc de o Moldovă separată şi un Ardeal sfâşiat. Din păcate cred că acest lucru este mult mai realizabil decât ceea ce propun eu, pentru că sămânţa dezbinării nu a fost aruncată acuma, ea e încolţită de mult, ceea ce facem noi acuma nu este altceva decât să punem îngrăşământ la rădăcină. Dar cine ne opreşte pe noi, românii încă neâmpărţiţi şi neieşiţi în stradă, să ieşim şi să impunem acest lucru, dacă tot se schimbă legi şi guverne sub presiunea străzii? De ce nu am reuşi să schimbăm şi ceva în bine cu adevărat, de ce noi, cei care ne-am săturat de ură şi dezbinare nu am putea protesta împotriva dezbinării, fără a cere căderea nimănui, ci doar respectarea unităţii naţionale?
Aş vrea să văd o acţiune de protest a românilor împotriva dezbinării, un protest fără Jos Iohannis sau Jos Dragnea, un protest lipsit de îndemnuri negativiste, un protest al bunului simţ şi al dorinţei de unitate şi toleranţă, un protest în care să nu apară lozincile de partid, culorile de partid, liderii de partid. Aş vrea să văd un astfel de protest în România, indiferent unde, nu neapărat în central oraşelor, poate chiar pe o suprafaţă unde nu este împiedicată circulaţia, un protest în care românii să ceară doar atât, VREM UNITATE ! Poate ar fi bună şi Piaţa Revoluţiei în Bucureşti, pentru că se află între Victoria şi Cotroceni, iar protestatarii adevăraţi din ambele tabere, neîndoctrinaţi şi neînrăiţi politic să se unească, să îşi dea mâna şi să stea acolo, să îşi pună de acord propunerile şi să meargă cu ele în faţa Parlamentului. Sau s-ar putea strange în faţa sau pe lângă clădirea Parlamentului că tot voia Zgonea să dea jos zidurile.Fiecare participant trebuie să poarte doar un drapel, fără alte îndemnuri.Fără nici un alt însemn de partid, de asociaţie sau organizaţie. Trebuie să fie protestul unităţii naţionale nu al urii.
Eu cred că este posibil. Altfel, ne semnăm singuri condamnarea.
Publicat de Neacsu la 2/09/2017 11:30:00 p.m.
Ceea ce părea aproape imposibil s-a întâmplat, Ordonanţa cu număr ghinionist a guvernului Grindeanu urmează a fi anulată, abrogată, sau cine mai ştie ce. Toate astea nu s-ar fi întâmplat dacă Hamsterul ar fi fost suficient de înţelept încât să nu forţeze impunerea acestor legi noaptea, la lumina lumânărilor şi cu numai 12 de ore înainte de intrarea Parlamentului în lucrări. Despre greşelile şi prostia lui Dragnea însă, am mai vorbit. Nu am spus nimic însă despre cei care au iniţiat şi apoi participat la proteste.
Internaţionala în variantă Soroş
A spune că cei care au ieşit în stradă, în special în ultimele zile au fost toţi plătiţi sau cumpăraţi, de indiferent cine, ar fi nu doar o greşeală ci o aberaţie. Dar că aceste proteste au fost iniţiate de oamenii lui Iohannis indiferent că fac parte din sistem sau simpli simpatizanţi şi finanţate în parte de ONG-urile lui Soroş, nu este doar plauzibil ci chiar uşor de dovedit. Bineînţeles că unii spun că acest lucru nu e dovedit sau nu ar putea fi dovedit. Da, nici iniţierea protestelor din decembrie 89 de la Timişoara nu s-a dovedit sau recunoscut că au avut la bază servicii secrete străine, în special ungureşti, dar toată lumea ştie asta. Că apoi unii oameni, manevraţi sau să zicem exaltaţi, apoi încurajaţi, dar de bună credinţă, s-au alăturat protestelor iniţiatorilor şi au transformat o manevră antiromânească într-un protest anti-Ceauşescu ducând la schimbarea unui om, nu a unui regim, este adevărat şi în fapt asta se va întâmpla şi acum. Că protestele au început cu protestatari plătiţi o spune- în afară de unele declaraţii şi probe apărute pe internet- şi faptul că, pentru prima oară, s-a încercat „internaţionalizarea” protestelor şi la Sofia şi la Cernăuţi, adică acolo unde ONG-urile lui Soroş, încă mai acţionează. Ciudat, tocmai în Ungaria, care de regulă moare „de dragul drepturilor românilor”, nu au avut loc proteste. Oare de ce? Păi simplu, Orban a interzis activitatea ONG-urilor lui Soroş.
Veşnica manipulare
La protestele de zilele acestea au participat oameni de diferite vârste, profesii, convingeri, de la iniţiatorii (plătiţi), la galerii sportive înclinate spre violenţă, dar folosite de sistem ori de câte ori a fost nevoie, la homeleşi -nelipsiţi de la astfel de evenimente, indiferent cine le organizează, care speră şi ei să pice câte ceva-, până la idealişti, oameni cinstiţi care tot speră că până la urmă vom intra pe drumul cel bun. Trebuie să îi dezamăgesc pe cei din urmă, dar aşa ceva nu se va întâmpla prea curând în România, pentru că indiferent câte guverne cad, indiferent ce partid e la conducere, legile se fac la fel, abuzurile nu vor înceta, furturile şi corupţia vor dirija viaţa politică. Acest lucru este uşor de sesizat dacă ne gândim că ceea ce a încercat să facă Guvernul Grindeanu a făcut, fără să iasă nimeni în stradă, şi doamna Prună şi guvernul Boc, cel care a înfiinţat tot prin Ordonanţă de urgenţă o structură care se spunea că va ajuta Procurorul general al României să stârpească corupţia, e vorba de DNA. După ani de luptă „împotriva corupţiei” mica structură (constestată azi de chiar tatăl ei) nu doar că nu a stârpit corupţia dar a deveni generatoare de corupţie, încălecând justiţia română prin toate cotloanele, prin conexiunile, oamenii şi metodele de lucru”specifice”. Astăzi DNA DEVENIT NU O STRUCTURĂ GENERATOATE DE JUSTIŢIE, CI O STRUCTURĂ CARE SCHIMBĂ POLITICIENI ŞI GUVERNE CARE NU CONVIN PALATULUI COTROCENI, INDIFERENT CINE LOCUIEŞTE ÎN EL.
Oamenii care aşteaptă eliberarea şi schimbarea aşteaptă degeaba. Nu lipsit de interes este şi faptul că, aşa cum s-a mai spus şi constatat, mai mult de 90% din participanţii la proteste nu au citit conţinutul celor două ordonanţe buclucaşe, ei s-au luat după ceea ce au auzit. Personal am încercat să dau pe internet de proiectul de ordonanţă aprobat de guvern şi trimis Parlamentului, privind graţierea, dar a fost imposibil, nu l-am găsit nicăieri, nu există pe nici un site oficial pe nici o pagină de internet. Şi atunci cum a fost contestat ceva ce nu se ştia ce conţine? Ăştia sunt românii, spiritul de turmă este definitoriu. Mulţi au ieşit pe stradă pentru că era de bon ton. Unii chiar au recunoscut, ieşind cu copii în spinare şi declarând apoi că şi-au făcut selfie ca să aibă ce arăta şi să povestească copiilor peste ani, că au fost şi ei acolo.
Ce se va întâmpla de acum încolo? Se va potoli lumea, se vor opri protestele ? Cei care au ieşit cu adevărat pentru ordonanţe, poate manipulaţi, sau doar împinşi emoţional, se vor retrage, asta au vrut, au obţinut, deci merg la treburile lor. Cei care de fapt nu urmăreau eliminarea unor ordonanţe (care chiar dacă aveau un suport real şi o motivare justificată, au fost prost gestionate şi redactate dar şi cu unele puncte şi obiective ascunse deloc curate), ci au ieşit pentru realizarea visului lui Iohannis, acela al realizării unui guvern supus Cotrocenilor, nu vor ceda, ei vor continua, pretinzând că ei urmăresc principii, nu obiective de moment. În fapt ei se vor potoli doar când Iohannis va avea guvernul lui, parlamentul lui, justiţia lui, serviciile lui, aşa cum a avut şi oamenii lui în stradă. A spus-o el, pe când se afla în Malta: „Situația din România este destul de complicată și am sute de mii de români de-ai mei în stradă…” Dacă mai e cineva care are dubii vizavi de aceste obiective ale lui Iohannis şi oamenilor lui, atunci are probleme mari de percepţie. Ar mai fi ceva de spus şi viazvi de “sutele de mii de români” ai lui Iohannis. Nu ştiu ce suprafaţă a fost ocupată de aceste sute de mii, dar ar fi interesant de calculat dacă suprafaţa respectivă poate, matematic şi fizic înghiţi suma declarată. Poate primăria care are datele tehnice ale pieţei încearcă un calcul.
Indiferent ce se va întâmpla, că va cădea sau nu guvernul Grindeanu, acuma sau mai târziu, viaţa românilor va fi aceeaşi pentru că oricine va veni, va lovi în amărâţii care au ieşit în stradă, nu în cei care fac cărţile.
Nici un preţ nu e prea mare
Adevărul e că atunci când au apărut acele acte violente la Victoria, am fost tentat în primă instanţă să cred că aceia erau “oamenii lui Dragnea”, trimişi să provoace jandarmii pentru ca aceştia să aibă motiv să împrăştie demonstranţii. După ce însă imediat a doua zi Iohannis a ieşit pe post să învinuiască jandarmii că nu au acţionat “profesional” şi că “i-au lăsat” pe protestanţii violenţi (care nu ştiu dacă au fost mai mult de 10-20 la cei 100000 declaraţi ca prezenţi) să “spargă” protestul, ceea ce însă nu s-a întâmplat, mi-am dat seama că de fapt tulburenţii aveau altă dădacă. Aceştia fuseseră trimişi să provoace jandarmii pentru ca aceştia să intre în forţă iar a doua zi ziarele şi televiziunile să titreze că guvernul lui Dragnea a folosit forţa împotriva unor oameni paşnici şi că ministerul de interne a folosit forţa nejustificat. Cum provocarea nu a dat rezultatele scontate, lui Iohannis nu i-a rămas decât să învinuiască internele că nu au fost suficient de ferme, ceea ce nu a fost adevărat jandarmii au acţionat cu adevărat pe măsura evenimentelor şi cred că e prima oară când s-a întâmplat aşa ceva.Chestia cu informarea MAI de către SRI privind apariţia unor turbulenţi în zonă, modul în care s-a realizat “informarea”, la mişto, fac parte din acelaşi plan al lui Iohannis şi decredibilizează total conducerea SRI. Acest plan diabolic mi-a adus aminte de cuvintele rostite de Iohannis cu ceva zile înainte : ”Orice altceva este prea puţin, iar pentru a atinge acest obiectiv, pentru mine, niciun preţ nu este prea mare.” El se referea atunci pasămite, la corupţie, dar nu corupţia îl deranja, pentru că stă cu corupţia la masă şi cu penalii în pat scopul lui este “guvernul meu, parlamentul meu si România mea”. Pentru a atinge acest obiectiv, nici un preţ nu va fi prea mare.
Pentru acest obiectiv s-a dus domnul Iohannis şi în şedinţa CSM unde, încălcând Constituţia, a început să dea indicaţii preţioase membrilor CSM : “Trebuie să hotărâm împreună cum putem continua. Singura cale pe care nu o accept este să nu facem nimic. Este o ofensă adusă justiţiei.Dumneavoastră răspundeţi de independenţa justiţiei. Eu cred că a fost încalcată în mod grav. Părerea mea este că trebuie luată atitudine nu doar declarativ, ci şi instituţional.Îmi imginez că primul pas instituţional este sesizarea CCR, este un conflict între sistemul de justiţie şi guvern. Acest lucru vi-l propun dar nu-l impun.”
Păi nu trebuie să declare că impune ceva ca să înţeleagă tot CSM-ul că el nu admite altă soluţie, nu admite să nu se ia nici o măsură şi spune omul şi ce măsură “îşi imaginează” el că trebuie luată.
Dacă asta nu este amestec în treburile CSM şi încălcarea principiului separării puterilor în stat, atunci Băsescu este cu adevărat Albă ca Zăpada .
Mai e un aspect: cei de la PNL, ca şi cei din USR, au declarat la începutul protestelor că ei nu au iniţiat şi nu sunt în spatele protestelor. Doar Nicuşor, copil de casă a venit şi el apoi în mulţime, ca simpu cetăţean, nu ca organizator să vadă lumea că nu se deosebeşte cu nimic de unii din homeleşii din piaţă. Singurul om care şi-a asumat de la început sprijinul, (ca să nu spun iniţiativa) pentru proteste a fost tocmai cel care trebuia să stea departe de ele, domnul Iohannis. Singurul care declară şi acuma că acolo, în stradă sunt oamenii lui, este acelaşi preşedinte Iohannis. Întrebare: CE MAI AŞTEAPTĂ DOMNII DRAGNEA ŞI TĂRICEANU DE NU DECLAŞEAZĂ PROCEDURA DE SUSPENDARE A PREŞEDINTELUI, CÂND EL CU GURA LUI A RECUNOSCUT CĂ A SPRIJINIT PROTESTELE ÎNAINTE CHIAR DE A SE DA ORDONANŢA ŞI A RECUNOSCUT APOI CĂ CEI CARE CER CĂDEREA GUVERNULUI SUNT OAMENII LUI ?
Nici un preţ nu este prea mare
Ba, mai mult, Tăriceanu spune acuma că asteaptă să vadă ce măsuri va mai lua Iohannis acuma, după ce guvernul a cedat presiounii oamenilor lui Iohannis. Păi ce să facă domnule Tăriceanu, dacă nu ştiţi, vă spun eu, va schimba guvernul şi va dizolva parlamentul. Read my lips! Părerea mea este că nici protestele acestea şi nici altele, indiferent împotriva cui, nu vor schimba cu adevărat ceva de pe direcţia pe care suntem împinşi, pentru că în fapt aceste proteste, cât timp sunt iniţiate, apoi confiscate şi dirijate de aceleaşi structuri şi politicieni, vor duce acolo unde vor cei care ne conduc sau vor să ne conducă. Lupta pentru putere domină viaţa românească iar această luptă se duce nu doar sub privirea ci chiar îndrumarea celor cărora le convine o ţară dezorientată, instabilă, neguvernabilă, deci numai bună de jefuit, cumpărat, distrus. Presupusa victorie a străzii împotriva guvernului Grindeanu, a lui Dragnea sau a PSD, este de fapt prin urmările care vor urma, o mare pierdere, pentru că indiferent ce se va întâmpla cu ordonanţa, sau chiar cu guvernul, România va fi paralizată, războiul abia a început şi aşa cum am mai spus, nu se va sfârşi până ce unul din combatanţi nu va mai răsufla POLITIC. De câştigat nu va câştiga nimeni, de pierdut pierdem toţi, fie şi doar prin faptul că am ajuns să ne certăm şi să ne batem între noi. Fereşte Doamne de mai mult!
Vom asista la bătăi între protestatari? Va trebui făcut un zid la graniţa dintre România lui Iohannis şi cealaltă sau celelalte Românii ? Cioabă abia aşteaptă să îşi ofere serviciile. Dacă e să ne luăm după afirmaţiile preşedintelui Iohannis, nici un preţ nu este prea mare.
http://www.digi24.ro/stiri/actualitate/politica/iohannis-in-malta-am-sute-de-mii-de-romani-de-ai-mei-in-strada-662421
http://www.hotnews.ro/stiri-esential-21572089-iohannis-merge-sedinta-csm-miercuri-dimineata.htm
Publicat de Neacsu la 2/07/2017 08:41:00 p.m.
După câştigarea alegerilor la pas faţă de PNL dar nu spectacular sau definitoriu raportat la segmentul de populaţie cu drept de vot, toate ziarele titrau cu litere cât casa, cât de deştept a fost Dragnea şi cum a câştigat el alegerile din opoziţie. Încă de atunci am spus că nu mi s-a părut nimic deştept în asta, că de fapt Iohannis şi peneleul au pierdut, nu a câştigat Dragnea. Am spus încă de atunci că Dragnea este un speculant de cartier şi nimic mai mult, un tip orgolios, ca şi Iohannis, dar fără antigel în instalaţia de răcire. Mi s-a reproşat că sunt prea pretenţios, că sunt prea prăpăstios, că sunt Iohannist, că ţin cu ursul, că mă dau eu mare analist dar nu ştiu nimic.
Am spus de la bun început că Dragnea este laş, că se ascunde în spatele colegilor de partid, că nu are forţă şi nici veleităţi de lider puternic, iese în faţă când este de bine şi se ascunde sau pune pe alţii să vorbească atunci când situaţia nu îi e favorabilă. A făcut asta şi înainte de alegeri când nu a nominalizat un premier, dar a pus pe alţii să îi rostească numele, şi când a nominalizat-o pe Shhaideh dar nu a avut tărie să o susţină, deşi Iohannis nu dăduse nici un motiv pentru respingere. Atunci trebuia să pună piciorul în prag, mai ales că înainte de nominalizare vorbea de suspendare. A fost laş şi când a plecet în SUA la investirea lui Trump, pentru a-l vedea lumea pe la masa lui, lăsându-şi colegii să dea pe sub masă, tot la ceas de seară ca în marţea neagră, nişte legi care oricum nu aveau nici nici o urgenţă, puteau fi date în Parlament. Şi a mai fost laş domnul Dragnea, când după seara în care Iohannis a ieşit în stradă pentru a participa la o demonstraţie neautorizată, în loc să acţioneze în spiritul legii şi al Constituţiei, spune că el nu vrea să facă din Iohannis un martir, că nu se gândeşte la suspendare. Probabil se gândea la pierderea guvernării.
– A insistat pe urgentarea unor măsuri şi ordonanţe care puteau aştepta şi care chiar dacă aveau oarecare justificări ca iniţierea nu aveau nici o justificare ca mod de introducere şi chiar şi coninut;
– A promis că măreşte salarii şi pensii dar a făcut-o prin suspendarea altor drepturi băneşti deja câştigate de pensionari, aşa cum se întâmplă prin articolul 66 din Bugetul pe 2017.
– A nesocotit ca un amator pericolul pe care îl reprezenta Iohannis pentru guvernare dar şi pentru votul românilor, considerând că dacă a câştigat alegerile nu îl mai poate da nimeni jos de acolo. Nu a învăţat nimic din modul în care a pierdut Ponta alegerile prezidenţiale dovedind o prostie şi o infatuare care îl vor duce la pierzanie;
– De când cu criza ordonanţelor a dispărut din media lăsând pe ministrul Justiţiei să lupte singur cu toată lumea, ca şi când acesta nu a făcut tot ce a făcut împins de el sau ca şi când el nu mâncase usturoi. Dacă la învestirea guvernului nu avea nimeni loc la microfon de el, până şi actorul principal Grindeanu fiind invitat de el să spună câteva cuvinte şi atât, el acaparând apoi microfonul cu hamsterul lui, acuma nu îl mai vezi, sunt trimişi la înaintare miniştrii, unii dintre ei sătui, sau poate epuizaţi delegându-şi şi ei competenţele;
– A promovat şi adus pe funcţii importanmte oameni care nu au ce căuta acolo, sau au bube în cap, nepopulari sau total contraindicaţi. Exemple: Grindeanu, verişorul Dacianei Sârbu, promovat de socrul lui Ponta, pe care apoi l-a trădat. Se pune deja întrebarea dacă nu cumva Sirbu a fost pierdut din interior la ordinul lui Dragnea iar acuma şi-a plătit datoria. Alte exemple sunt Adrian Mlădinoiu, ajuns secretar de stat după ce a fost şofer al lui Dragnea, mai amintesc pe Duşa numit secretar de stat la apărare după ce a fost cel mai habarbist ministru al tuturor timpurilor, el fiind specialist în fotografii cu trupurile cadavrelor celor decedaţi şi, cea mai strigătoare numire, cea a doamnei Hăineală despre care ştie toată ţara cine e, ca secretar de stat la Justiţie. Păi dacă tot e trădare atunci măcar să o fi luat-o pe Macovei.
Întrebaţi în conferinţa de presă de ce s-au dat ordonanţele noaptea şi de ce sunt dezincriminate unele fapte, domnii Dragnea şi Grindeanu au declarat, primul că nu el a lucrat la proiecte, iar cel de-al doilea că el nu e specialist în probleme juridice, deci nu poate răsopunde. Păi să înţelegem că miniştrii lor nu le explică ce fac prin bătătură?
Dar amândoi declară mari şi tari că : ”Guvernul şi partidele care îl susţin suntem determinaţi să exercităm puterea executivă şi legislativă acordată de către cetăţeni. Considerăm că orice încercare de subminare a activităţii Guvernului este o tentativă de destabilizare a ordinii de drept în România prin mijloace mai mult sau mai puţin legale”
Păi şi Codruţa spune la fel când se ia cineva de activitatea DNA sa modul cum instrumentează dosarele, şi Iohannis când îl întreabă cineva de case, plimbări, instigări la ieşiri în stradă. Toţi când sunt întrebaţi de prostiile pe care le fac se trezesc brusc că se atentează la statul de drept şi instituiţiile pe care le conduc. Ce bine e să ai o pelerină din asta.
http://www.in-cuiul-catarii.info/2016/12/14/doi-berbeci-11725
http://www.in-cuiul-catarii.info/2016/12/23/oamenii-astia-sunt-intregi-la-cap-11760
http://www.in-cuiul-catarii.info/2016/12/27/taiem-sau-lungim-boala-11779
http://www.in-cuiul-catarii.info/2016/12/28/papagalul-si-catarul-11792
Publicat de Neacsu la 2/05/2017 07:38:00 p.m.
Din nou sunt furaţi militarii
Încarcă samarul până moare măgarul
Nu este prima oară când spun că toate guvernele, fără excepţie, indiferent de coloratură, când au fost nevoite sau a trebuit să lovească în cineva ca să îşi acopere neputinţa şi impotenţa managerială, au lovit în militari. Mai evidentă, dar nu prima, a fost guvernarea Boc, cea care a schimbat legea pensiilor militare şi a luat bani inclusiv din soldele militarilor care îşi lăsau sângele prin nisipurile afgane. După Boc a venit guvernarea USL care promisese dreptate până la capăt dar a tăiat şi ea până la os. Nu doar că l-a păstrat dar l-a făcut tartor peste tot ce însemna haină şi grade militare pe cel mai incompetent general pe care l-a avut armata românească în toată istoria sa, nu îi mai dau numele. Acesta a dat mai mult forţat decât voit o lege aşa zis reparatorie , 241/ 2013, care cu o mână a dat şi cu alta luat, prin articolul 4. Pensionarii militari ştiu despre ce e vorba.
După aceasta a urmat Legea 223/2015 numită şi Legea pensiilor militare, care trebuia să repare şi ea ceea ce stricaseră celelalte dinainte, inclusiv 241. Nu mai amintesc chinurile facerii, dar după ce aceasta s-a născut tot cu forcepsul, deşi nu era nici ea completă, era să spunem mulţumitoare pentru o mare parte a militarilor în varianta votată, a fost şi ea modificată print-o OUG, OUG – 57 /2015 , care a luat cu două mâini ce fusese promis cu o mână. Nu mai intru în amănunte.
Ei bine, după un an de guvernare tehnocrată în care de voie de nevoie a trebuit să se respecte legea 223, după ce procesul recalculării şi recuperării unor sume, cu eforturi uriaşe din partea celor de la CSP a MApN, era în grafic şi avea toate şansele să se încheie măcar odată conform legii, uite că vine din nou guvernul PSD cu ale sale promisiuni care dă cu banii în stânga şi în dreapta, salarii, pensii, reduceri de taxe, ajutoare, cu care câştigă alegerile şi se proclamă guvernul Grinhood. Da, o fi cel puţin din vorbe aşa, dar scriptic şi se va vedea şi faptic, nu ai de unde da dacă nu iei de undeva şi cum în România nu se poate crea plusvaloare în 30 de zile ca să poţi acoperi dărnicia de Crăciun, o gaură se astupă cu alta. Guvernul Grinhood a decis să ia de la militari, ca să dea celorlalţi. De ce de la militari? Pentru că, aşa cum am mai spus, militarii nu pot face grevă iar capii armatei, înstelaţii, sunt aproape toţi cumpăraţi cu gradele şi funcţiile primite ca să mai poată mişca în front. În plus, asociaţiile militarilor sunt atât de divizate şi lipsite de spirit de corp încât nici copii de grădiniţă nu se mai sperie de ele. Unele fac seminarii ştiinţifice, altele pupinturism profesional, altele protestează la Victoria împotriva preşedintelui şi la Cotroceni împotriva premierului, chestie de fineţuri tactice. În fine, alte asociaţii, ca să nu uit nici una, chiar dacă sunt conduse de lideri oneşti, sunt atât de mici şi atât de „liniştite” încât nu intră în ecuaţie. Cu aşa apărători şi atitudini, e normal că toate guvernele îşi bat joc de armată.
Davai restanţele
Dar să discutăm concret. După lupte seculare, a fost aprobat bugetul şi de către CSAT, după ce Grindeanu a promis că va da bani pentru raţe la următoarea rectificare bugetară. Ei bine, ce conţine, de acum aprobatul buget? Ciudat, nici un dogar nu s-a sesizat, la MApN nu ştie nimeni, deşi sunt convins că partea privind Apărarea a fost verificată şi avizată de MApN, recte Departamentul OTI.
Iată ce spune articolul 66 din Proiectul de buget al lui Dragnea, acest Hamster Hood autohton.
“Art.66.
- Eventualele sumele cuvenite ca urmare a procesului de recalculare a pensiilor potrivit art. 109 alin. (1) și art. 110 alin. (1) din Legea nr. 223/2015 privind pensiile militare de stat, cu modificările și completările ulterioare, ce reprezintă diferențe de pensie de la data intrării în vigoare a Legii nr. 223/2015, cu modificările și completările ulterioare, și până la punerea în plată a pensiilor recalculate, se acordă în trimestrul IV 2017.”
Pentru cei mai grei de cap, şi trebuie să admit că sunt nesperat de mulţi, fac precizarea că asta înseamnă că procesul recalculării pensiilor, chiar dacă va contiuna(dar încă nu e sigur, pentru că urmează şi instrucţiuni de aplicare, ca şi la Legea 223 , care nu se ştie ce vor mai cuprinde), cei cărora le se vor recalcula, nu vor primi imediat şi sumele restante pe anul 2016 sau pe lunile din 2017 până la recalculare, decât în ultimul trimestru al anului 2017, adică ( şi aici trebuie să spun că încă nu e sigur, pentru că dacă nu vor avea fonduri, termenul va fi prorogat, nu e prima oară când se întâmplă asta) abia dupa septembrie 2017.Deci din nou pensionarii militari sunt împinşi la gard, din nou se aşteaptă ieşirea din sistem pe cale naturală. Nu este manipulare, nu este balivernă, nu este propagandă Iohanistă este un paragraf din Legea Bugetului pe anul 2017 aşa cum a fost şi încă este publicat pe site-ul Ministerului Finanţelor. Nu este nici o greşeală aşa cum nu este nici o întâmplare. Îmi pare rău, dar voi turna sare peste rană, ca să vadă tot miltaurul cum i se trage clapa sistematic şi temeinic.
Davai decontul
Nu ştiu câţi militari cunosc, dar prin Septembrie 2015 eram anunţaţi că Guvernul va dezvolta un program prin care românii, şomerii care merg să lucreze în alte localităţi, decât cele de domiciliu la distanţe mai mari de 50 km vor primi 15500 lei ca ajutor. Bun aşa. Deci guvernul îi ajută pe cei care aleg să lucreze departe de casă. Lăudabil. Ce face însă guvernul şi conducerea armatei cu militarii care nu numai că nu aleg, dar sunt forţaţi conform contractului şi jurământului militar să lucreze în alte localităţi decât cele de reşedinţă sau unde îşi au familia? Vă spun eu , acelaşi lucru ca şi în cazul legii bugetului: ia de la militari, ca să dea la şomeri. Cum ? Uite aşa : domnul Ministru Motoc, anunţa cu mândrie prin Noiembrie 2016 că a demarat un proiect prin care să se elimine, treptat, decontarea cheltuielilor pebtru chirie acordate militarilor. În schimb el promitea să le dea locuinţe de serviciu. Numai că ceea ce nu spunea el era şi ce înseamnă asta. Păi asta însemna să sisteze plata acestor deconturi în baza demarării acestui program de acordare de locuiţe de serviciu care se întindea pe o perioadă de 10 ani, dar încă de la început a demarat prost pentru că din cele 250 de locuinţe de serviciu propuse, nu puteau acorda decât 158, din care 100 în Bucureşti. Ce nu mai spunea domnul Motoc, era că acestea erau făcute sau pregătite pentru marele Comandament Multinaţional, deci nu pentru amărâţii care trăgeau la şaibă, iar celelalte erau răspândite prin Focşani, Piteşti, Buzău, Iaşi şi Craiova unde de asemenea se pregăteşte primirea celor ce vor constitui Brigada Multinaţională. Mai pe româneşte, ministerul apărării, din lipsă de fonduri, taie din drepturile militarilor promiţând blana ursului din pădure pe care însă o vinde altora.
Înainte se spune că şampania este o băutură pe care o bea clasa muncitoare prin reprezentanţii ei. Aşa e şi cu locuinţele de serviciu în armată, sunt nişte locuinţe care vor fi date militarilor prin reprezentanţii lor sus puşi dar banii de chirie vor fi luati de la pălmaşi.
La toate astea mai adăugaţi şi faptul că măsura luată pe ultima sută de Ciloş în Decembrie 2016 a fost însuşită şi prelungită de Grinhood şi în anul 2017 iar militarii nu vor primi nici indemnizaţiile la ieșirea la pensie, conform art.1 alin.(3) din OUG nr.9/2017.
„Prevederile art. 1 alin. (3)—(5), art. 2—4, art. 5 alin. (2)—(4) şi art. 6—11 din Ordonanţa de urgenţă a Guvernului nr. 99/2016 privind unele măsuri pentru salarizarea personalului plătit din fonduri publice, prorogarea unor termene, precum şi unele măsuri fiscal-bugetare, se aplică în mod corespunzător şi în perioada 1 martie—31 decembrie 2017.”
Davai cotizaţia
Şi toate astea se fac cu acordul tacit, voit sau umil al conducerii galonaţilor din armată. Ce spun şefii de structuri, ce spune şeful SMG despre aceste sacrificii ? Până acum nimic. Cunosc însă cel puţin o persoană care se bucură, o persoană care nu poate spune că nu ştie acest aspect, pentru că iese periodic la tv şi face pe atotştiutorul, cunoaşte toate matrapazlâcurile politice, fitilele, beţele băgate prin gard, el primeşte informaţii la prima mână şi se dă guru ca mare specialist militar hrănind pelicani în Cişmigiu. Este vorba de domnul Dogaru, cel care vorbeşte la tv despre orice, dar iată, tace mâlc acuma când se pune la cale un nou rapt. Va ieşi însă pe post şi prin pieţe imediat ce legea va fi publicata în MO şi va promite că va lupta şi va da în judecată sistemul dar cei care vor să fie salvaţi de el să se înscrie în SCMD sau să plătească cotizaţia.
Asta e armata.
PS: Aud că Iohannis a declarat Jihadul, iar copii săi de suflet au ieşit brusc în stradă şi au început violenţele. Se urmăreşte război civil. Guvernul este între ciocan şi nicovală: dacă jandarmii intervin, ONG-urile vor umple lumea că în România nu sunt respectate drepturile omului iar dacă nu se ia nici o măsură se va crea impresia că tot poporul e de partea manifestanţilor şi că acţiunile lor reprezintă voinţa ţării. Aşa ne trebuie şi nouă, aşa îi trebuie şi lui Dragnea.Parcă văd că va fi scoasă armata.
UPDATE : Filiala ANCMRR Vrancea, prin vocea autorizată a domnului Cpt.C dor Chirică Aurelian, un militar de toată isprava, cu o pregatire juridică de excepţie, a trimis domnului Ministru al Apărării un memoriu prin care explică nemulţumirile colegilor săi, care sunt de fapt ale tuturor rezerviştilor în situaţiile nominalizate,vizavi de modul în care a fost siluită legea 223 prin OG 57 şi OM 25/2016. CRED CĂ ESTE CAZUL CA TOATE ASOCIAŢIILE MILITARILOR SĂ ÎŞI DECLARE SPRIJINUL ŞI ACORDUL PENTRU ACEST DOCUMENT ŞI SĂ SOLICITE ÎMPREUNĂ UN PUNCT DE VEDERE OFICIAL AL MINISTRULUI. IATĂ DOCUMENTUL :
http://vladtepescmrr.blogspot.ro/
http://discutii.mfinante.ro/static/10/Mfp/transparenta/PROIECTLEGEbugetdestat2017_27012017.pdf
http://lege5.ro/Gratuit/gm3tenjzha/legea-nr-241-2013-privind-stabilirea-unor-masuri-in-domeniul-pensiilor-acordate-beneficiarilor-proveniti-din-sistemul-de-aparare-ordine-publica-si-siguranta-nationala
http://www.capital.ro/guvernul-acorda-stimulente-de-pana-la-12500-de-lei-pentru-someri.html
http://www.ziare.com/stiri/militari/militarii-nu-vor-mai-primi-bani-de-chirie-ci-direct-case-ministrul-apararii-spune-ca-e-mai-logic-asa-1444996
http://legeaz.net/monitorul-oficial-79-2017/oug-9-2017
Publicat de Neacsu la 2/03/2017 08:58:00 a.m.
Moto : România nu a avut întotdeauna un Mihai Viteazu, un Cuza sau un Decebal la cârmă, dar întotdeauna a existat cel puţin un Bastus.
Toată lumea atât prieteni cât şi opozanţi ai lui Trump şoptesc la colţ de lume că toată activitatea, declaraţiile şi excentricitatea manifestate de acesta, ca şi faptul că a câştigat alegerile sunt foc de paie, că se va potoli sau va fi potolit, că e foc de paie sau că dacă va continua totuşi aşa va avea soarta lui Aldo Moro. Unii spun că este doar un trend de moment, că a fost o răscoală „antisistem” o răbufnire de orgoliu a societăţii şi că în curând aceasta se va calma şi va reacţiona „normal”. Nu ştiu cui ajută o asemenea sau asemenea variante să fiu sincer am foarte puţine date pentru a putea concluziona cât de cât argumentat aceste variante. Unii spun că bătălia lui Trump cu Soroş este una personală, că Trump în vrea capul pentru că a sponsorizat-o pe Hillary şi ar fi investit milioane de dolari în media şi prin ONG+urile sale ca să împiedice ascensiunea lui Trump.
Dar dacă este vorba de ceva mult mai profund şi se doreşte, nu atât de către Trump cât de alte structuri mult mai bine înfipte în pământul american, îndepărtarea celor care controlează America prin Soroş şi alţii ca el şi se vrea cu adevărat o Americă a americanilor nu a altora?
Dar dacă amestecul serviciilor în campania americană nu este întâmplătoare iar Trump este de fapt exponentul sau doar unealta lor?
Dar dacă privirea întoarsă de Casa Albă spre foştii inamici tradiţionali Rusia şi China, nu este o toană a lui Trump şi nici o greşeală de abordare, ci cu adevărat o reorientare sau chiar schimbare a politicii, poate chiar o înţelegere prealabilă între cei care au dorit această schimbare şi o realizează prin Trump?
Dar dacă ceea ce s-a întâmplat sau se întâmplă vizavi de schimbarea opticii Americii faţă de Europa, coroborat cu Brexitul, cu vizita primului ministru englez în Turcia pentru a discuta şi a negocia o nouă politică cu „tiranul” Erdogan, cu tendinţele de separare sau anti-globalism, cu creşterea sentimentului naţionalist în din ce în ce mai multe ţări nu este o întâmplare şi face parte dintr-un curent dirijat sau chiar nedirijat, care de fapt este mult mai profund şi va duce cu adevărat la schimbări majore în politica lumii ? Dacă până la urmă, NATO, cu toate asigurările timide, e adevărat, din ultima vreme, va fi considerată o organizaţie anacronică şi se va sparge indiferent din ale cui interese?
În România şi pe lângă graniţele ei, apar sau mai bine spus se confirmă zvonurile privind pretenţiile de hăcuire a României. Peste Prut, Dodon impune moldovenilor o istorie primită în dar de la Moscova prin care vrea să dezvolte „patriotismul” moldovenesc până dincolo de graniţe pretinzând că moldovenii nu sunt români iar Moldova i-a fost lăsată de Ştefan lui, toată, aşa cum nu o avea nici Ştefan, că el ar fi de fapt nepotul nepotului lui Ştefan atunci şi în vecii vecilor. Tot el mai spunea că limba moldovenească nu este tot una cu limba română, că ar fi vorba de limbi diferite. Din cauza asta întregul discurs l-a ţinut în limba rusă, ca să înţeleagă tot celovecul ce spune el.
Ceva mai adânc, prin Parlamentul României ajunge o „iniţiativă cetăţenească” a „secuilor” de prin Transilvania care cică doresc formarea unui principat autonom, cu preşedinte şi conducere proprie care va face parte din România, dar doar cu numele, cam aşa cum doreau Marile Puteri prin 859 să facă Unirea. Să mai spună cineva că hunorioţii nu cunosc istoria României. Întâmplător sau nu aceste două evenimente s-au nemerit izact în aceeaşi perioadă în care SUA schimbă atitudinea faţă de gubernii, conducerea României se ocupă de lupte intestinale urât mirositoare iar românii mai au un pic şi se încaieră în stradă. Nu s-a găsit nici un şef de partid, nici un preşedinte , nici măcar de sindicat, care să spună că iniţiativa secuilor este anticonstituţională şi să o atace la CCR. De ce oare?
Circul Ghiţă pare să se fi oprit, focul nu mai arde cu flacără, e menţinut să nu se stingă. Pe lângă multele gulgute aruncate pe post de mari dezvăluiri a fost şi cea privind şantajarea sau ameninţarea lui Ponta că va fi arestat dacă face autostrada către Braşov, pentru că ar fi ceva cu securitatea naţională. Mulţi au râs de această ameninţare afirmând că Ghiţă a fabulat, că nu avea nici o treabă securitatea naţională cu o amărâtă de autostradă. Dar uite că sunt oameni care văd lucrurile altfel. Se vorbeşte prin unele medii că era ceva-ceva pe acolo, că de fapt SRI-ul, sau o parte a sa, ar fi dorit şi doreşte o cât mai mică legătura de suprastructură între „Ţara Românească” şi Ardeal pentru că la anumite niveluri se cunoaşte ce urmează să se întâmple şi că hăcuirea României este bătută în cuie. Unii ar fi gata să spună „ bravo, adevăraţi patrioţi!”
Dar dacă toate aceste lucruri sunt legate între ele şi în fapt prin izolarea celor trei foste principate române una de alta se pregăteşte şi dinăuntru şi dinafară divizarea României şi aşa zisa acţiune de „apărare” este de fapt un ajutor dat celor care vor să se înfrupte din România? Să nu uităm că lipsa comunicaţiilor şi a posibilităţilor de deplasare acţionează în ambele sensuri, nu numai de la năvălitor către cotropit ci şi de la apărător către zonele cotropite şi privind astfel situaţia, grefată şi pe faptul că de 28 de ani armata României a ajuns la 30% stare de operativitate, totul sună a trădare. Adevărul este că la ce mijloace tehnice mai avem, dacă ar fi nevoie să le trimitem prin Moldova sau Transilvania, peste Carpaţi, nu ştiu dacă ar mai ajunge 10 % la destinaţie, iar dacă ar fi pe timp de iarnă, cu zăpada de luna asta, nu le-ar lăsa Firea să plece. Noroc cu avioanele şi elicopterele, care nu pot zbura pe timp de iarnă cum nu au putut zbura când cu accidentul din Apuseni, că măcar rămânem cu ele întregi.
Dar dacă defec(t)area lui Ghiţă şi cearta sa cu Coldea nu este o simplă ceartă între doi sereişti şi nici măcar o ceartă între partide în lupta pentru putere ci o bătălie între serviciile străine care dirijează serviciile autohtone şi acum asistăm la o reîmpărţire a sferei de influenţă între cele 4 puteri care au împărţit Germania după război, plus Germania?
Dar dacă trupele de vânători de munte nu au fost diminuate până la minim necesar tocmai cu un scop anume?
Dar dacă toate aceste scenarii sunt cunoscute şi de către CSAT şi de către serviciile secrete şi de către şefii de partide, şi de către preşedinte, şi de către premieri şi totuşi ei continuă circul şi bătaia pe ciolănel, lupta orgoliilor, fără să le pese de schimbările care au loc în lume şi care vor afecta categoric România pentru că ne aflăm acolo unde suntem de milenii, la intersecţia drumurilor, civilizaţiilor, religiilor, imperiilor şi intereselor lumii. Cum a putut madam Theresa May să preceapă că dacă s-a rupt de Europa trebuie să caute o altă piaţă de desfacere şi altă ieşire pe care să se sprijine, chiar dacă cu o oră (istorică) mai înainte îl blama pe tiranul Erdogan, iar mamelucii noştri continuă să se bată între ei indiferenţi, orbi şi muţi la tot ce se întâmplă pe lângă ei ?
Dar dacă toată această atitudine a celor care au condus şi conduc România sau de fapt o guvernează doar, ca arendaşi, nu se numeşte inconştienţă, nici lipsă de adaptare, nici lipsă de analiză şi redresare politică ci pur şi simplu trădare?
PS:Nu e nimic mai ciudat decât să descoperi că oameni celebri te citează după ce au murit.
Publicat de Neacsu la 2/02/2017 06:06:00 p.m.

References: CCR 
 CCR 
 CSM 
 CSM 
 CSM 
 articolul 66
 articolul 4
 articolul 66